Balla Zsófia

*Húsvét*

Feltámadáskor tán visszacsúszott az út

mely a Golgotára vezet?

rengett a hegy sziklával mosta az utat

ha már keresztfákat kölykezett

És a gerenda leomlott volna

aki háromszor földre verte?

Most nyomtalan az a hely?

És elmúlt utolsó szomja már

vagy édes ecettel puhul a szivacs

 s kisarjadt a víz az egeken?

Így már vége-hossza nincs

a bocsánatnak

– egy megváltás kevés?

Éjfél van. Harangoznak.

Hát akkor nem érvényes

tán meg se történt

a megfeszíttetés?

 *Megjelent: Mozgó Világ, 5. évf. 3. sz., 1979.*